Eskom se kredietgradering verder afgegradeerDie kredietgraderingsagentskap Standard & Poor’s (S&P) het Eskom se langtermynkredietgradering na BB+ afgegradeer nadat vier van die kragverskaffer se senior bestuurslede geskors is. BB+ word volgens S&P as die “hoogste spekulatiewe graad deur markdeelnemers” beskou. Karim Nassif, hoofkredietontleder, het gesê dit beteken S&P het minder vertroue in die maatskappy se korporatiewe bestuursreëlings en sy kredietprofiel. “Die negatiewe vooruitsigte weerspieël ons mening dat daar ŉ wesenlike uitvoeringsrisiko is in verband met die regering se ondersteuningsplan, en dat Eskom se bedryfsprestasie nog nie gestabiliseer het nie weens stygende koste en die baie beperkte marge van opwekkingskapasiteit in Suid-Afrika.” Eskom se vorige S&P-gradering was BBB-. Tshediso Matona, Eskom se uitvoerende hoof, Tsholofelo Molefe, finansiële direkteur, Dan Morokane, groepkapitaalhoof, en Matshela Koko, tegnologiehoof, is verlede week geskors terwyl ’n ondersoek na Eskom se sake gedoen word. Eskom sukkel die afgelope paar maande om die ligte aan te hou ná die ineenstorting van een van sy bergingsilo’s en weens dieseltekorte en instandhoudingskwessies.